Raja Mohamed Affandi Raja Mohamed Noor

Jeneral (B.) Tan Sri Dato Paduka Seri Raja Mohamed Affandi bin Raja Mohamed Noor (Jawi: راج محمد اففند راج محمد نور; lahir 20 Jun 1957, di Besut, Terengganu) adalah seorang pegawai kanan tentera Malaysia, bekas Panglima Tentera Darat (PTD) dan mantan Panglima Angkatan Tentera (PAT).

 Kehidupan awal dan pendidikan 
Raja Mohamed Affandi telah dilahirkan dari keluarga berketurunan diraja pada 20 Jun 1957, di Kampung Raja, Besut, Terengganu. namun sehingga berumur 16 tahun, Beliau dibesarkan sebagai orang Kemaman.

Beliau menerima pendidikan rendah di Sekolah Kebangsaan Kampung Raja, Besut, Terengganu dan kemudian berpindah ke Sekolah Kebangsaan Sultan Ismail (1), Kota Bharu, Kelantan manakala pendidikan menengah pula di Sekolah Menengah Sultan Ismail, Kota Bharu. Beliau kemudian mengikuti latihan sebagai Bakal Pegawai Kadet di Pre-Officer Cadet Training Unit (Pre-OCTU) Sekolah Pegawai Kadet di Kem Sebatang Karah, Port Dickson sebelum meneruskan latihannya sebagai Pegawai Kadet di Maktab Tentera Diraja, Sungai Besi, Terengganu. Beliau telah ditauliahkan sebagai Leftenan Muda (Second Lieutenant) pada 11 Mei 1976 di dalam Rejimen Askar Melayu DiRaja.

Beliau meneruskan pengajiannya semasa masih dalam perkhidmatan. Beliau memperolehi Master in Defence Studies dari Universiti New South Wales (Australia) dan Master of Science in Defence dan Strategic Studies dari Universiti Quaid-i-Azam (Pakistan).

 Kerjaya tentera 
Jeneral Tan Sri Raja Mohamed Affandi terlibat secara langsung dalam Insurgensi Kedua Tanah Melayu semasa zaman mudanya sebagai pegawai tentera. Beliau memimpin unitnya sebagai Ketua Platun dan kemudian sebagai Ketua Kompeni yang menentang pemberontak komunis. Beliau meneruskan kerjaya tenteranya sebagai Pembantu Ketenteraan kepada Timbalan Panglima Tentera Darat, Ketua Jurulatih di Pusat Latihan Asas Tentera Darat (PUSASDA), Pegawai Memerintah Batalion Ke-18 Rejimen Askar Melayu DiRaja (18 RAMD), Pegawai Staf 1 Bahagian Keselamatan Negara, BKN,(sekarang Majlis Keselamatan Negara Malaysia), Pegawai Staf 1 Tadbir di Cawangan Sumber Manusia Tentera Darat, Ketua Staf Markas 3 Divisyen, Assisten Ketua Staf Perancangan dan Pembangunan serta Panglima 2 Divisyen.

Beliau telah dinaikkan pangkat ke Leftenan Jeneral pada 2 Jun 2008 dan memegang jawatan Panglima Medan Tentera Darat. Pada 31 Oktober 2009, beliau  ditugaskan sebagai Ketua Staf Markas Angkatan Tentera Malaysia. Beliau kemudian dinaikkan pangkat ke Jeneral pada 15 Jun 2013 dan pada masa yang sama memegang jawatan Panglima Tentera Darat (PTD).

Dengan pengalaman luasnya  dalam pelbagai jawatan Pemerintahan dan Pegawai Staf, beliau telah diberi kepercayaan untuk memegang jawatan   Panglima Angkatan Tentera (PAT) yang  Ke-19 pada tanggal 16 Disember 2016, menggantikan Jeneral Zulkifeli Mohd Zain yang bersara daripada Angkatan Tentera.

 Penghargaan 
Anugerah luar negara
Singapura
 50px - Darjah Utama Bakti Cemerlang (Tentera) (20 Mac 2018)https://www.mindef.gov.sg/web/portal/mindef/news-and-events/latest-releases/article-detail/2018/march/20mar18_nr
Brunei
 50px - Darjah Paduka Keberanian Laila Terbilang Pangkat Pertama (D.P.K.T.) yang membawa gelaran Dato Paduka Seri (15 Julai 2017).

 Keluarga 
Jeneral Tan Sri Raja Mohamed Affandi telah berkahwin dengan Puan Sri Norlida binti Hj Abdul Mubin dan dikurniakan 3 orang anak perempuan dan seorang anak lelaki.

 Rujukan 

Kategori:Kelahiran 1958
Kategori:Panglima Angkatan Tentera Malaysia
Kategori:Orang hidup
Kategori:Penerima Darjah Seri Panglima Darjah Kinabalu
Kategori:Penerima Darjah Seri Paduka Mahkota Kelantan
Kategori:Penerima Panglima Mangku Negara
Kategori:Penerima Panglima Setia Mahkota
Kategori:Penerima Darjah Sri Sultan Ahmad Shah Pahang
Kategori:Penerima Darjah Kebesaran Seri Paduka Mahkota Selangor
Kategori:Penerima Darjah Seri Paduka Mahkota Perlis
Kategori:Penerima Darjah Sultan Ahmad Shah Pahang
Kategori:Panglima Tentera Darat Malaysia